
FORORD 

De  femten  Digte,  der  er  denne  Bogs  Indhold,  er 
fremkommet  ad  mediumistisk  Vej,  med  min  Hustru 
Johanne  Elisabeth  f.  Malling-Hansen  som  Mellemled. 

Fremgangsmaaden  er  fra  aandelig  Side  forklaret  os 
saaledes:  I  frigjort  Tilstand  (under  Søvnen)  lærer  Mediets 
aandelige  Jeg  Digtene  udenad;  derefter  overføres  de  ved 
Midler,  der  ikke  kan  gøres  os  forstaaelige,  til  Mediets 
menneskelige  Hjerne,  hvorefter  hun  nedskriver  dem. 
Overførelsen  og  Nedskrivningen  foregaar  under  de  paa- 
gældende Digteres  personlige  Ledelse.  Efterhaanden 
som  Overførelsen  af  Digtet  skrider  frem,  fremkaldt  af 
den  tilstedeværende  Digter,  dukker  Ordene  langsomt 
op  i  Mediets  legemlige  Hjerne,  som  om  det  var  et 
Digt,  hun  for  Aar  tilbage  havde  lært  udenad,  og  som 
hun  kan  genkalde  sig  ved  at  søge  tilbage  i  sin  Erindring. 

Det  er  hændt,  at  enkelte  Strofer  er  kommet  i  for- 
kert Orden,  at  et  enkelt  Ord  er  husket  galt  eller  en 
Entalsform  opfattet  i  Stedet  for  en  Flertalsform  —  eller 
omvendt;  saadanne  Fejl  er  da  bleven  rettet  af  Digterne 


selv  gennem  Mediets  clairaudiente  Evne,  idet  hun  i 
saa  Tilfælde  hører  Ordene  eller  Rettelserne  blive  sagt. 

Hvor  Digterne  har  brugt  Entals-  for  Flertalsformer, 
er  det  efter  deres  eget  Ønske,  af  Vellydshensyn  eller 
for  Rimenes  Skyld;  kun  Kaalund  ønskede  at  bruge  En- 
talsformer overalt. 

Ved  Digtenes  Nedskrivning,  hvis  Tidspunkt  forud 
nøje  var  angivet  fra  aandelig  Side,  har  Mediet  været 
ene;  kun  en  enkelt  Gang  har  Udgiveren  tilfældigt  over- 
været Nedskrivningen  af  to  Strofer.  Udenfor  de  op- 
givne Tider  kunde  Mediet  intet  præstere. 

Nedskrivningen  'har  taget  fra  ca.  1  ^'2  til  ca.  4  Timer, 
dog  for  de  to  længste  ca.  5  Timer.  Overskred  Tiden 
2^2  Time,  fortsattes  næste  Dag,  for  at  Mediet  ikke 
skulde  trættes. 

At  Digtene  virkelig  hidrører  fra  de  paastaaede  for 
længst  „afdøde"  Intelligenser,  er  for  Mediet  selv  som 
for  dem,  der  staar  hende  nær,  en  oplagt  Sag.  Vi  ved, 
at  hun  er  og  altid  har  været  blottet  for  enhver  digte- 
risk Evne,  vi  ved,  at  hun  ikke  har  endog  det  elemen- 
tæreste  Kendskab  til  Digtarter,  Metrik  o.  lign.  Men 
dette  Vidnesbyrd  er  selvfølgelig  ikke  nok. 

Skal  disse  Digtes  Fremkomst,  saaledes  som  det  er 
ønsket  fra  aandelig  Side,  yde  et  Virkelighedsbevis  for, 
at  Personligheden  overlever  den  legemlige  Død,  da 
bliver    Problemet    dette:    vilde    en    Digter   —    en   enkelt 


Digter  —  være  i  Stand  til  at  skabe  en  saadan  Række 
af  fuldgyldige  Udtryk  for  yderst  forskellige  Digterindivi- 
dualiteter? Hvis  dette  viser  sig  at  være  ugørligt,  da  er 
der  efter  min  Mening  leveret  et  Bevis,  der,  naar  man 
tager  Hensyn  til  den  usigelig  vanskelige  Forbindelse 
mellem  de  to  Verdener,  maa  siges  at  være  saa  auten- 
tisk, som  det  kan  opnaas;  thi  et  eksakt  Bevis  kan 
ifølge  Sagens  Natur  ikke  gives;  Skeptikeren  vil  altid 
kunne  henholde  sig  til  den  eksperimentale  Psykologis 
Kælebarn:  Underbevidstheden,  dette  prægtige  Stormaga- 
sin paa  godt  og  ondt. 

Digtene  er  fremkommet  i  Tidsrummet  fra  April  til 
Oktober  1911;  Plougs  dog  først  i  Juli  1913,  idet  denne 
Digter  i  det  førstnævnte  Tidsrum  mente  sig  ude  af 
Stand  til  at  producere  i  Overensstemmelse  med  sine 
jordiske  Følelser  og  Ideer. 

Rækkefølgen,  i  hvilken  Digtene  her  er  offentlig- 
gjort, er  ønsket  saaledes  fra  aandelig  Side. 

De  Digtere  fra  Guldaldertiden,  der  ikke  her  er  re- 
præsenterede, har  enten  været  forhindret  ved  ny  In- 
karnation, eller  de  har  ment  sig  ude  af  Stand  til  at 
sætte  sig  tilbage  i  de  for  dem  specielle  menneskelige 
Følelser  og  Forestillinger  fra  deres  sidste  jordiske  Til- 
værelse. 

Oktober  1915. 

Udgiveren. 


HILSEN  TIL  DANMARK. 

Til  Danmark  vi  kommer 
med  Sommer  og  Dag; 
med  himmelske  Blommer 
vi  kranse  vort  Flag. 
Vor  Sang  eder  bærer 
en  Hilsen  fra  Gud; 
vor  Sang  eder  lærer, 
Liv  ej  slukkes  ud. 
Med  taareblændt  Øje 
vi  alle  os  bøje 
for  jer,  der  end  leve  paa  Jord. 


I  Danmark  vi  døde 
af  Vandringen  træt, 
i  Guldmorgenrøde 
vi  fylke  os  tæt. 
For  Dansken  til  Ære 
vi  tone  vort  Flag, 
til  eder  vi  bære 
et  Glimt  af  vor  Dag. 
Thi  Døden  er  vegen, 
og  Solen  er  stegen 
af  Havet  med  straalende  Glans. 


Vi  alle  blev  sænket 
i  Graven  med  Sorg, 
men  nu  er  vi  bænket 
i  Himmelens  Borg. 
Krist  alle  har  draget 
af  Mørke  og  Død, 
han  ingen  har  vraget, 
har  alle  genfød. 
I  Herligheds  Sale 
med  Gammen  og  Tale 
vi  leve  i  Evigheds  Ly. 

I  Skovenes  Skygge 
ved  Hav  og  ved  Strand 
I  Dannemænd  bygge, 
o,  vogt  eders  Land! 
Thi  her  fra  det  Høje 
med  Taarer  vi  se, 
I  ej  vil  jer  bøje, 
at  slet  I  jer  te; 
I  alle  vil  herske, 
og  ingen  vil  tærske 
det  Korn,  som  paa  Markerne  staar! 

Til  alle  vi  tale 
i  fyndige  Ord, 
jer  Synd  vi  afmale 
i  enstemmigt  Kor. 

Af  Nælder  er  mange 
i  Danemarks  Muld, 
og  Hundene  glamme 
saa  højt  efter  Guld. 
Den  falske  skal  blegne. 
Bedrageren  segne, 
før  Danmark  sig  rejser  af  Støv. 

Vort  Land  ejer  Sjæle 
med  fribaarne  Ord; 
I  ej  maa  jer  fjæle 
for  dybt  under  Jord. 
Ak,  Danmark,  vi  bede, 
o,  hæv  dig  paa  ny! 
Gud  Herren  vil  lede 
sit  Folk  under  Sky. 
Lad  Ordene  funkle 
og  Slethed  fordunkle 
og  JagG  hver  Stymper  fra  Bord. 

Snart  Dag  vil  oprinde 
med  Sol  over  Land, 
bort  Skyerne  svinde, 
der  sortned  vor  Strand. 
I  alle  skal  tage 
ved  Arbejdet  fat, 
thi  ellers  I  smage 
den  sorteste  Nat. 

Guds  evige  Naade 
jer  følge  og  raade, 
at  aldrig  I  vandre  jer  træt! 


I   Brødre  skal  være 
paa  Hav  og  i  By. 
Lad  Freden  jer  bære 
til  Fremskridt  paa  ny! 
Lad  Hjerterne  banke 
i  Kærlighedstakt, 
lad  Hadet  ej  vanke 
med  Ondskab  i  Pagt! 
Paa  Danemarks  Lykke 
I  alle  skal  bygge 
med  Glæde,  med  Tro  og  med  Lyst. 


Lad  Saga  optegne 
hver  fuldkommen  Daad! 
Kun  vaagne  I  hegne 
jert  Land  og  jert  Raad; 
det  herligt  skal  klinge 
hvert  folkeligt  Ord, 
naar  Bud  det  vil  bringe 
om  Freden  paa  Jord. 
I  Kalken  skal  tømme, 
strengt  Herren  vil  dømme, 
om  aldrig  1  stride  mod  Synd. 


Er  Dagen  oprunden 
med  Solglans  og  Vaar, 
er  Freden  genvunden. 
fluks  Arbejdet  gaar. 
Bed  Herren  da  sænke 
sin  Glæde  paa  Jord, 
vi  ved,  han  vil  skænke 
jer  Kærligheds  Flor ! 
Ja,  alle  han  kvæger 
af  Livskildens  Bæger 
fra  Paradis'  straalende  Hjem. 

Fra  Himmelens  Sale 
vi  sende  jer  Bud; 
vi  digte  og  tale 
om  Enigheds  Skrud. 
Til  Danmark  vor  Moder, 
til   Hytte  og  Borg, 
til  Søster  og  Broder, 
med  Glæde  og  Sorg, 
med  Taarer  i  Øjet 
vi  Blomster  har  føjet 
i  Kranse  om  Evigheds  Fryd. 

A^.  F.  S.  Grundtvig.' 
1911. 

^  Digtets  fire  første  Linier  lød  oprindelig  som  følger: 

Til  Danmark  vi  komme 

med  Sommer  og  Dag, 


den  himmelske  Blomme 
skønt  pryder  vort  Flag  .  .  . 

men  blev  ved  Fremkaldelsen  omformet  af  den  Aand,  der  havde 
navngivet  sig  som  Digteren  Grundtvig,  saa  at  de  kom  til  at  lyde 
som  ovenfor  gengivet,  da  Mediet  ved  Nedskrivningen  havde  be- 
nyttet Entalsformen  „vi  kommer".  Efter  Digterens  Ønske  blev 
det  nedskrevne  bibeholdt,  skønt  han  i  de  øvrige  Strofer  benytter 

sig  af  de  gamle  Flertalsformer. 

Udg.  Anm. 


LIVETS  MODER. 


I   Æterrummets  Dybder  farer 
en  stor,  en  herlig  Klodehær. 
Hvo  skabte  vel  de  Stjerneskarer, 
hvo  gav  dem  Sølvets  milde  Skær? 
Hvo  lærte  dem  en  Vej  at  finde 
paa  Firmamentets  dunkle  Blaa? 
Hvo  mægted  Kloderne  at  binde, 
saa  rundt  i  evig  Kreds  de  gaa? 


Saa  spørgende  ved  Aftentider 
vi  se  mod  Stjerners  Sølverpragt; 
vi  følge  Solen,  naar  den  glider 
i   Havet,  svøbt  i   Purpurdragt. 
Og  alvorsfuld  paa  Himlens  Bue 
der  se  vi  Maanens  blege  Segl; 
dens  Lys  er  laant  fra  Solens  Lue 
og  straaler  køligt  fra  dens  Spejl. 


I  Æterrummets  Dybder  farer 
en  stor,  en  herlig  Klodehær; 
hvo  skabte  vel  de  Stjerneskarer, 
hvo  satte  dem  paa  Himlen  der? 
I  Tusindvis  her  Sole  gløde 
i  mægtig  Brand,  i  Flammebaal, 
og  Tusinder  er  kolde,  døde  — 
hvad  er  vel  deres  sande  Maal? 


Saa  spørger  Tanken,  medens  Øjet 
ser  op  mod  Nattens  dybe  Blaa; 
hvo  har  de  Stjerner  sammenføjet, 
at  alle  samme  Veje  gaa? 
kan  Rotationens  Love  binde 
Sol,  Maaner  og  Planeters  Hær, 
saa  rundt  i  Kredse  de  kan  finde 
i  Universet  fjernt  og  nær? 


Vor  Jord  vi  se  blandt  Kloders  Vrimmel 
kun  som  et  usselt  lille  Frø; 
den  svæver  her  paa  samme.  Himmel 
i  bunden  Kreds,  til  den  skal  dø. 
Vor  Tanke  spørger:  —  og  de  andre 
blev  de  til  Pryd  paa  Himlen  sat? 
Skal  uden  Liv  de  evig  vandre 
kun  for  at  lyse  i  vor  Nat? 

Er  Jorden  da  den  hele  Verden, 

og  blev  den  skabt  ved  Ordet:   „bliv"? 

saa  Tanken  spørger  i  vor  Færden, 

naar  Liv  vi  se  at  skabe  Liv. 

Blev  Livet  fast  til  Jorden  lænket 

kun  ved  et  Dogmes  snævre  Baand? 

Er  ikke  Liv  til  alting  skænket 

af  Ham,  der  skaber  ved  sin  Aand? 


I  Æterrummets  Dybder  farer 
Sol,  Maaner  og  Planeters  Hær. 
Hvo  skabte  vel  de  Stjerneskarer, 
hvo  gav  dem  Sølvets  lyse  Skær? 
Vor  Tanke  spørger  —  kan  ej  fatte, 
at  ene  udvalgt  blev  vor  Jord, 
blandt  Universets  Klodeskatte, 
til  Liv  at  bære  ved  Guds  Ord. 


Paa  det  vor  Tanke  stedse  grunder; 
kan  Gaaden  ej  vi  opløst  faa? 
I  det  vor  hele  Stræben  bunder; 
kan  aldrig  vi  Forklaring  naa? 
Liv  skaber  Liv  i  alle  Tider, 
mod  Lys  alt  søger,  til  det  dør; 
kun  Jordens  Slægt  i  Mørke  lider, 
hyllet  i  Nattens  Taageslør. 

Af  Jordens  Slægt,  der  evig  grunder, 
en  Mand  skal  fødes,  snar  i   Aand; 
og  han  skal  læge  Tankens  Vunder, 
han  løser  Dogmers  snævre  Baand. 
Han  gransker  dybt  Naturens  Love 
og  viser  klart,  at  alt  er  Liv, 
at  Jordens  Hav  og  Mark  og  Skove 
blev  ikke  skabt  kun  ved  et  „bliv!" 


Han  lyser  med  sin  Tankes  Flamme 
i  Universets  Dybder  ind; 
han  spreder  Tvivlens  Taager  klamme, 
han  bringer  Klarhed  til  vort  Sind. 
Blandt  Firmamentets  Stjernekloder 
der  søger  han  sin  Gransknings  Pol, 
og  der  han  finder  Livets  Moder, 
et  Flammebaal,  en  ukendt  Sol. 


Ved  Ocularets  Hjælp  han  skuer 
Solklodens  flammerøde  Brand, 
Coronas  gyldne  Straale  luer 
i  Syd  ved  Horizontens  Rand. 
Han  Parallaksen  strengt  udregner, 
og  efter  Mikrometrets  Maal 
paa  Himmelkortet  han  indtegner 
den  fundne  Stjernes  klare  Baal. 

Protuberansers  Purpurtunger 
udslynge  Ild  med  dumpe  Brag, 
og  Eruptioners  Torden  runger 
højlydt  i  Æterrummets  Dag. 
Og  Livets  Moder  evig  føder 
Solkloder  og  Planeters  Hær, 
og  aldrig  Livets  Baal  udgløder, 
det  straaler  i  et  blodrødt  Skær. 


Af  Jordens  Slægt,  der  stedse  grunder, 

en  myndig  Forskeraand  udgaar. 

Han  løser  Gaadens  store  Under, 

sin  Gransknings  høje  Pol  han  naar. 

Hans    Navn  fra  Mund  til  Mund  sig  svinger, 

han  lyser  med  sin  Flammeaand; 

han  Jordens  Folk  af  Dvale  tvinger 

og  løser  Dogmers  snævre  Baand. 


Fra  dunkle  Jord  blandt  Kloders  Vrimmel 

vi  se  mod  Stjerners  Sølverpragt. 

Fra  Vinternattens  høje  Himmel 

de  drage  os  med  sælsom  Magt. 

Af  Livets  Moders  gyldne  Luer 

de  slynges  fjernt  i  Rummet  ud, 

i  Kredse  og  Ellipsers  Buer 

de  tvinges  ved  Gud  Faders  Bud. 


Thi  Han,  der  binder  Havets  Vove, 
Han  skabte  Livets  Moderskød; 
Hans  Tanke  er  Naturens  Love; 
Han  leder  alle  Soles  Glød. 
Han  lærte  dem  en  Vej  at  finde 
paa  Firmamentets  dybe  Blaa  — 
Han  mægted  Kloderne  at  binde, 
saa  Livets  Maal  de  alle  naa. 


Allivets  Skaber  er  og  bliver, 
Han  danned  Alnaturens  Færd. 
En  evig  Aand  Han  Livet  giver, 
Han  leder  opad  Verdners  Hær; 
og  Trin  for  Trin  skal  Aanden  stige 
højt  op  mod  Himlens  lyse  Hal. 
Den  aldrig  kan  tilbage  vige, 
den  stedse  fremad  drage  skal! 


Ckr.  K.  F.  I^lolbech. 
1911. 

HEDEN. 

Mørkebrune  Hede  med  Moser  og  Kær, 
flikkede  Klædning  med  Stolthed  du  bær; 
milevidt  du  strækker  din  lyngklædte  Arm, 
sandgul  og  nøgen  er  din  mægtige  Barm. 
Alle  mine  Længsler  du  ejed  engang, 
alle  mine  Tanker,  min  Glæde  og  Sang. 
Herlig  var  Vint'rens  og  Sommerens  Dragt, 
Sneens  hvide  Dække  og  Foraarets  Pragt. 


Over  Heden  vandred  jeg  i  Solskin  og  Regn, 
drømmende  laa  jeg  bag  vilde  Rosers  Hegn; 
Bierne  summed,  og  Porsens  ramme  Duft 
blanded  sig  med  Aftenens  kølige  Luft. 
Skyerne  maled  Fatamorganas  Land; 
blaanende  Bjerge  og  blinkende  Vand, 
dunkle  Pinjeskove  og  gyldne  Druers  Høst 
skimted  jeg  bag  Bølgernes  havgrønne  Bryst. 

Vingede  Tanker  mig  bar  til  Sydens  Land; 
grønne  Lunde  smiled  paa  klipperig  Strand, 
farverige  Billeder  i  Skyen  jeg  saa, 
strømmende  Floder  og  Himlens  rene  Blaa,  — 
Koglende  Drømme!  —  til  Taagens  klamme  Gus 
vækked  mig  af  Tankernes  svimlende  Rus. 
Farverne  sluktes  med  Solens  sidste  Glød, 
fjerne  Klokketoner  i  Aftenen  lød. 


Sanddækte  Hede,  din  Bakke  og  Dal 
danne  med  Guds  Himmel  den  herligste  Sal. 
Ensom  har  jeg  staaet  der  i  Stormenes  Sus, 
lyttende  til  Søernes  kogende  Brus; 
rødlighvide  flammende,  takkede  Lyn 
hvislende  spruded  og  blænded  mit  Syn; 
Mørkets  Aander  hyled  en  Helvedes  Sang, 
Tordenen  drøned  med  brumlende  Klang. 


Svimlende  følte  jeg  den  Mægtiges  Haand, 
vældig  Han  løste  Naturens  Tungebaand. 
Uvejrets  Rasen  og  Stormenes  Stød, 
klagende  Sukke  fra  alle  Sider  lød.  — 
Ak,  hvor  jeg  længtes  mod  Morgenens  Skær, 
længtes  efter  Fuglenes  fløjtende  Hær;  — 
kvidrende  de  hilse  hver  gryende  Dag, 
vuggende  i  Luften  paa  bløde  Vingeslag. 

Lynggrode  Hede  med  Tuer  og  Krat, 
fløjtende  Drosler  og  Raagers  hæse  Skrat, 
ofte  har  jeg  travet  gennem  Moser  og  Sand, 
vadet  over  Bækkenes  rislende  Vand; 
Himmelbjergets  Søer  og  Skoven  ved  Ry 
smilende  lokked  bag  den  disede  Sky, 
grønnende  Enge  med  saftrige  Straa 
skued  jeg  ved  Bredden  af  Karups  blanke  Aa. 

Høstlige  Dage,  naar  Jagten  gik  ind, 
over  Lyngen  strejfed  jeg  med  Bøssen  ved  Kind; 
ræddeligen  flygtede  Vildtet  af  Sted, 
springende  og  vejrende  Hunden  fulgte  med; 
søgende  gik  det  igennem  Krat  og  Lund, 
gennem  brune  Moser  til  Aftenens  Stund.  — 
Alle  disse  Tider  for  længst  er  forbi, 
endnu  jeg  mindes  hver  Bakke,  hver  Sti! 

Sandede  Hede  med  Moser  og  Kær, 
Fuglenes  fløjtende,  vingede  Hær; 
ligeskøn  var  Høstens  og  Sommerens  Dragt, 
Vint'rens  hvide  Dække  og  Foraarets  Pragt! 
Mørkebrune  Hede,  min  Længsel  og  Lyst, 
inderligen  hvilte  jeg  ved  dit  stolte  Bryst; 
tusinde  Tanker  har  jeg  tænkt  i  din  Favn, 
jublende  Toner  har  priset  dit  Navn!  — 

St.  St.  Blicher. 
1911. 


25 


MEMENTO. 


En  Daare  jeg  var,  mens  jeg  leved  paa  Jord, 
mig  fattedes  Ungdom  og  Mod; 
mit  Liv  var  stakket,  min  Glæde  ej  stor, 

kun  faa  var  mig  venlig  og  god. 
Jeg  saa  paa  de  andres  sorgløse  Færd 

med  Uro  og  Harm  i  mit  Sind, 
for  mig  var  der  intet  forsonende  Skær 
over  Livets  gøglende  Spind. 


Vel  mange  har  troet,  jeg  ejed  en  Skat 

i  Sangenes  tonende  Strøm; 
men  Tanken  var  svag,  og  Ordet  var  mat, 

det  hele  blev  kun  til  en  Drøm.  — 
Nej  aldrig  jeg  vandt  mig  et  straalende  Navn, 

jeg  kæmped,  men  sejred  dog  ej; 
tilbage  blev  kun  et  sviende  Savn 

og  Døgnlivets  trælsomme  Vej. 

Jeg  knytted  min  Haand  i  brændende  Had 

mod  Alverdens  skabende  Gud; 
thi  aldrig  jeg  fik,  hvor  meget  jeg  bad, 

han  sendte  mig  aldrig  et  Bud. 
Jeg  sled  og  slæbte  hver  eneste  Dag, 

jeg  lukked  knap  Øjet  til  Blund; 
det  var  ej  saa  let  og  lige  en  Sag 

at  finde  til  Hvile  en  Stund. 


Jeg  ribbed  som  Fuglen  mit  Bryst  for  Dun, 

til  Huden  var  nøgen  og  bar; 
en  Rede  jeg  bygged  saa  blød  og  saa  lun, 

ak  Gud!  kun  ringe  den  var. 
Snart  banked  Armod  og  Sult  paa  min  Dør, 

thi  Sygdom  og  Sorg  var  min  Gæst; 
jeg  kunde  ej  hygge  min  Rede  som  før 

mod  Uvejrets  hvirvlende  Blæst. 


Da  spurgte  jeg  bittert  i  Vrede  og  Harm: 

Hvem  raader  for  Menneskers  Vel? 
Til  Verden  en  fødes  saa  ussel  og  arm, 

han  kender  ej  Lykke,  ej   Held; 
og  en  fik  givet  Rigdom  og  Magt, 

hans  Liv  gaar  let  som  en  Leg; 
af  Rangspersoner  han  ejer  en  Vagt, 

der  fjerner  al  Strid  fra  hans  Vej. 

Hist  lyser  en  Mand,  begavet  med  Vid, 

her  virker  en  Kunstens  Mæcen; 
som  Herre  en  fødes,  en  anden  med  Slid 

maa  hugge  til  Vejene  Sten. 
En  danser  saa  fro  over  Hjerterne  hen, 

er  ikke  til  ringeste  Gavn; 
en  lever  paa  Borg,  en  sviger  sin  Ven, 

en  dør  med  et  skamskændet  Navn. 


Saa  ofte  jeg  spurgte  med   Gru  i  min  Sjæl: 

er  Gud  da  alkærlig  og  god? 
Hvi  træder  han  selv  sit  Barn  under  Hæl, 

hvi  skaber  han  Mænd  uden  Mod? 
Se,  Klinten  blandt  Hveden  vokser  sig  stærk, 

den  spreder  i  Mulden  sit  Frø, 
og  Ukrudtet  kvæler  Guddommens  Værk, 

saa  Udsæd  og  Kerne  maa  dø! 


Jeg  grubled,  jeg  led,  en  Daare  jeg  var, 

kun  Øde,  kun  Tomhed  jeg  fandt; 
kun  Flænger  og  Saar  i  Sjælen  jeg  skar, 

mens  Dage  og  Aaringer  svandt. 
Da  kom  den  lumske,  den  snigende  Død 

til  mit  Hjem  en  vinterkold  Dag. 
Hans  Øje  brændte  med  stingende  Glød; 

da  blev  jeg  saa  ussel  og  svag. 

Jeg  klamred  mig  vildt  i  min  sidste  Stund 

til  Livet,  der  ebbede  ud. 
Ak  Gud,  før  jeg  lukker  mit  Øje  til  Blund, 

da  send  mig  et  eneste  Bud! 
Jeg  ræddes  for  Tomheds  bælgmørke  Grav, 

for  alt  hvad  der  venter  mig  hist; 
hvi  tager  du  atter  det  Liv,  du  mig  gav, 

ak,  skænk  mig  en  kortvarig  Frist! 


Men  Døden  var  ubarmhjertig  og  kold, 

han  ejer  ej  Mildhed  i  Sind. 
Med  Angest  jeg  gav  min  Sjæl  i  hans  Vold, 

og  stille  jeg  slumrede  ind.  — 
Saa  gik  der  en  Stund  i  Dødssøvnens  Favn, 

kun  langsomt  til  Klarhed  jeg  kom. 
Da  hørte  jeg  Stemmer,  en  nævned  mit  Navn 

og  stævned  mig  frem  til  min  Dom. 


Nu  talte  Stemmen  om  Jordlivets  Nød, 

om   Himmelens  Hvile  og  Fred. 
Den  talte  om  Synd,  om  hvad  jeg  forbrød, 

og  hvorfor  jeg  kæmped  og  led. 
Saa  drog  forbi  mig  i  Billeders  Flok 

mit  hele  usalige  Liv; 
jeg  raabte:    Ak  Gud,  nu  er  det  vel  nok!  — 

men  Stemmen  mig  svarede:    „Bliv!" 

Og  atter  jog  Syner  mig  lynsnart  forbi, 

de  viste  mig  selv,  som  jeg  var; 
jeg  stirred  og  sukked:   Ak  slip  mig  dog  fri! 

men  ikke  et  eneste  Svar. 
Jeg  fulgte  mit  Liv  fra  Fødsel  til  Død, 

ej  synlig  en  Haand  holdt  mig  fast. 
Med  Anger  og  Gru  min  Synd  jeg  fortrød, 

og  til  sidst  min  Trodsighed  brast. 


Da  hørte  jeg  Stemmer,  en  nævned  mit  Navn, 

den  talte  med   Højhed  og  Ro: 
„Du  Menneskesjæl,  kom  hid  i  min  Favn, 

jeg  byder  dig  ind  i  mit  Bo. 
Du  sendtes  til  Trældom  paa  Jorderig, 

du  skulde  jo  højne  din  Aand, 
men  aldrig  jeg  leded  dig  fremad  med  Svig, 

du  gik  ej  i  Lænker  og  Baand. 


Jeg  viste  dig  Vejen,  du  selv  maatte  se 

at  finde  den  Sti,  der  var  god, 
der  fører  igennem  al  Jorderigs  Ve 

og  giver  til  Vandringen  Mod. 
Ja  var  end  din  Gerning  saa  tung  og  saa  svær, 

med  Arbejde,  Sygdom  og  Nød, 
du  burde  ej  glemt,  at  jeg  var  dig  nær 

og  bød  dig  til  Hvile  mit  Skød. 

Du  bad  ej  med  Tro,  du  krævede  blot, 

og  det  er  ej   Vejen  til  Gud; 
det  nytted  kun  lidt,  du  bygged  et  Slot 

af  Hovmod  og  Daarligheds  Skrud; 
du  skulde  mig  bedt  med  Tro  og  med  Haab, 

da  havde  jeg  opfyldt  din  Bøn. 
Du  Menneskesjæl,  kom  ind  til  din  Daab, 

og  modtag  dit  Jordelivs  Løn".  — 

Chr.  Wilster. 
1911. 


CARÅCALLA. 

ROMA  INFERNALIS. 

Fjernt  i  Natten  er  der  tegnet 
Skyggerids  af  Romas  Stad; 
Verdens  Herskerinde  segned 
ned  i  Lasters  Syndebad. 
Faldne  Aander  Kvaler  lide 
og  mod  Helveds  Rædsler  stride; 
rundt  de  vade  her  i  Blod, 
Brøden  lænker  deres  Fod. 
Ingen  Sol  og  ingen  Straaler, 
intet  Lys  i  gyldne  Skaaler 
trænger  ned  i  Mørkets  Skød. 
Alle,  der  paa  Jorden  lukked 
Øjet  for  en  Broders  Nød, 
alle,  der  for  Mammon  bukked, 
han,  der  stjal  og  Udaad  øved, 
han,  der  plyndred,  myrded,  røved, 
vandrer  her  i  Mørkets  Ly. 

Roma,  stolte,  faldne  By! 

Hist  i  Stadens  snævre  Stræder 
ile  Skygger  bandlyst  frem. 
Sorgens  Taare  evig  væder 
Kinden  her  i  Nattens  Hjem. 
Han,  der  blev  af  Herren  kaaret 
til  at  herske  over  Jord, 
han,  der  blev  af  Kronen  daaret, 
han,  der  ej  fik  holdt  sit  Ord, 
Straffen  alle  her  maa  lide,  — 
hver  en  Usling,  Pjalt  og  Nar. 
Han,  der  Kejserkaaben  bar, 
vandrer  her  ved  Slavers  Side; 
klart  paa  alle  Pander  staar 
Mærket,  som  af  Kain  blev  baaret. 
Gru  og  Rædsel  alle  slaar, 
aldrig  Glæde  de  fornemme. 
Herrens  Straffe  her  de  led  — 

mange  Seklers  Evighed. 


Højt  i  Lysets  Kongesale 
sidder  alle  Verdners  Gud. 
Aander  lytte  til  Hans  Tale, 
klædt  i  klare,  gyldne  Skrud. 
Længe  Gud  har  grublet  over, 
hvorfor  endnu  Roma  sover; 
ingen  Sjæl  fra  Dybet  kom, 
naar  Han  kaldte  den  til   Dom. 
Malmfuld  Herrens  Stemme  toner 

ned  til  Helveds  mørke  By; 
men  i  Nattens  Taagezoner 
skrækbetagne  alle  fly. 
Da  en  Stund  Gud  venter  rolig, 
mens  et  Sekel  stille  gaar; 
atter  ned  til  Helveds  Bolig 
Herrens  dybe  Stemme  naar, 
mildt  den  klinger,  skøn  og  klar. 

Alt  er  stille,  intet  Svar. 


„Gabriel!"   Gud  Herren  siger, 
„du  skal  bringe  Roma  Bud; 
ned  i  Dybet  nu  du  stiger, 
raaber  højt  mit  Budskab  ud. 
Frem  du  kalde  Sjæle  stygge, 
der  i  Helveds  Mørke  bygge; 
alle,  der  i  Synd  har  lidt, 
alle,  der  mod  Lys  har  stridt, 
hver  en  Nar,  hver  stakkels  Taabe, 
dækket  af  en  Kejserkaabe, 
højt  paa  alle  skal  du  raabe, 
kalde  Sjæle  til  mit  Hjem 
bort  fra  Dybets  dunkle  Gem. 
Gabriel,  husk,  du  skal  sige, 
alle  er  for  Herren  lige, 
alle  venter  jeg  med  Smerte, 
der  i  Roma  vandred  om. 

Alle  kalder  jeg  til   Dom." 

Gabriel  i  Dybet  for, 

fulgt  af  Aanders  høje  Kor. 

Snart  han  staar  i  Taager  sorte 

foran  Romas  faldne  Porte.  — 

Gabriel  Gud  Herrens  Bud 

højt  i  Staden  raaber  ud. 

Mægtig  frem  i  Natten  runged 

Ordet  fra  Kerubens  Mund; 

Ekko  svarer  tusindtunget 

samme  Ord  i  samme  Stund. 

Se,  hvor  Skyggerne  sig  skjule 

dybt  i  Lastens  mørke  Hule; 

skælvende  de  alle  veg, 

da  de  hørte  Englens  Stemme. 

Klart  de  Herrens  Bud  fornemme, 

fyldt  af  Angst  og  Gru  de  skreg.  — 

Atter  Røsten  til  dem  lød 

dybt  i  Nattens  dunkle  Skød. 


Gabriel  sin  Haand  udstrækker, 
rører  Staden  med  sit  Sværd. 
Tordnens  Buldren  alle  skrækker. 
Himlen  staar  i  Flammeskær. 
Søjler  styrte,  Mure  vakler, 
fremad  jage  vilde  Stakler; 
Lysets  Aander  nu  i  Hast 
søge  kærlig  dem  at  standse, 
Skyggerne  dog  intet  sanse, 

klamre  sig  i  Dybet  fast; 
Herrens  Lyn  med  Angst  de  skue 
overalt  paa  Himlen  lue.  — 
Gabriel  med  Bæven  tvinger 
Sjæle  op  af  Helveds  Gem; 
Lysets  Aand  hver  Skygge  bringer 
opad  til  Gud  Faders  Hjem. 
Herren  sletted  evig  ud 

Roma  ved  sit  strenge  Bud. 


Taagens  Slør  sig  atter  sænker 
der,  hvor  Staden  engang  stod; 
ingen  mer  paa  Roma  tænker. 
Himlens  Engle  den  forlod.  — 
Ene  staar  fortabt  tilbage 
end  en  Stakkel  der  med  Gru; 
Caracallas  Kejserdage 
svandt  med  Roma  i  et  Nu. 
Intet  Skjul  han  mer  kan  finde, 
styrtet  er  hans  stolte  Borg; 
rundt  han  famler  her  i  Blinde, 
fuld  af  Rædsel,  Angst  og  Sorg. 
Tabt  er  Kronen,  Kejserkaaben 
hænger  pjaltet,  rød  af  Blod, 
brudt  og  bøjet  er  hans  Vaaben.  — 
Hvor  han  flytted  frem  sin  Fod, 
den  i  klamme  Taager  gled. 

Caracalla  Rædsler  led. 

Hænderne  i  Gru  han  knytter, 

skrækbetaget  er  hans  Sind, 

ud  i  Natten  tavs  han  lytter; 

Caracalla  helt  er  blind. 

Da  han  hører  Stemmer  tone 

fjernt  i  Mørkets  Taagezone; 

Kristus  ned  i  Dybet  for, 

fulgt  af  Aanders  høje  Kor. 

Romas  Imperator  viger, 

Kristi  Stemme  til  ham  lød. 

Vredt  da  Caracalla  skriger: 

„Hvo  er  du,  der  vover  tale, 

førend  Caracalla  bød?" 

Mildt  og  kærligt  Kristus  siger: 

„Jeg  din  ældre  Broder  er, 

op  til  Himlens  lyse  Sale 

bær'  jeg  dig  fra  Helveds  Nat!"  — 

Caracalla  standser  brat. 


„Ingen  Broder  mer  jeg  kender", 
svarer  han  og  bort  sig  vender; 
dybt  han  føler  Brøden  stor, 
klart  han  skuer  Getas  Mord. 
Kristus  atter  paa  ham  kalder: 
„Følger  du  ej  Kristus  nu, 
endnu  dybere  du  falder; 
tusind  Seklers  vilde  Gru 
fast  i  Helvede  dig  binder, 

fast  til  Dybets  Klippetinder!"  — 
Kristus  beder  til  Gud  Fader: 
„Giv  til  Caracalla  Fred! 
aldrig  mer  du  ham  forlader, 
Fader,  lær  ham  Kærlighed! 
Tilgiv,  han  som  Kejser  øved 
mangen  Udaad,  plyndred,  røved, 
tilgiv  hvert  et  Brodermord!"   — 

Amen!  svarer  Aanders  Kor. 


Caracalla  stille  bæver, 
synker  ned  for  Kristi  Fod. 
„Frels  mig,  Broder,  mild  og  god!" 
Kristus  højt  sin  Fakkel  hæver: 
„Den  skal  lede  os  til  Gud".   — 
Mørkets  Nat  for  Lyset  viger, 
højt  mod  Himlen  Skaren  stiger, 
svinger  sig  i  Rummet  ud. 
Snart  ved  Paradis  de  staa; 
skønne  Aander  dybt  sig  bøje. 
Porten  de  tilbage  slaa; 
mangt  et  taaredugget  Øje 
følger  Caracallas  Gang. 
Mødt  af  Engles  Jubelsang 
Kristus  vandrer  mild  og  rolig 
frem  til  Caracallas  Bolig; 
mange  Sekler  stod  den  tom. 

Kristus  kalder:  „Følg  mig,  koml" 

„Her,  min  Broder,  skal  du  bøje 
dybt  dig  for  vor  Fader  ned; 
Herrens  altid  vaagne  Øje 
fulgte  dig,  og  alt  Han  ved. 
Søg,  og  du  skal  sikkert  finde 
alt  hvad  du  forbrød  paa  Jord; 
Herrens  Lys  skal  klarlig  skinne 
over  Synd  og  brudte  Ord. 
Søg,  at  alting  nøje  stemmer, 
Herren  intet  Ciffer  glemmer; 
og  har  Mindets  Skaal  du  tømt, 
er  af  Herren  alt  du  dømt. 
Dog  Han  ved,  hver  Synders  Hjerte 
tvættes  rent  i  Taarers  Daab; 
lyder  til  Ham  Angrens  Raab, 
født  af  Syndens  Sorg  og  Smerte, 
kærlig  slettes  Brøden  stor." 

Amen!  lyder  Aanders  Kor. 

Fr.  Paludan- Muller. 
1911. 

HØSTEN, 

Sommeren  svinder,  Høsten  er  kommen, 
Bølgerne  drives  mod  Land. 
Vindene  hvine,  udslynge  Dommen 

haanende  over  alt  Liv. 
Skovene  suse.  Bladene  falde 
jagende  henover  Jord. 


Dagene  rinde,  Nætterne  kalde 

Minderne  frem  i  vort  Sind. 

Længslerne  stige,  vække  vor  Tanke, 
drømmende  grunder  vor  Sjæl. 

Stjernerne  blinke,  straalende  blanke, 
stirrende  søge  vi  dem. 


Høsten  er  kommen.  Døden  os  fanger, 
Stormene  mejer  os  ned. 

Blomsterne  visne,  Sommerens  Sanger 
tiende  søger  et  Skjul. 

Tankerne  ældes,  Hjerterne  bæve 
sukkende  under  et  Savn. 

Evighedssløret  aldrig  vi  hæve, 

Gaaderne  løse  vi  ej. 
Seklerne  flyve,  Tiderne  følge, 

falmende  synke  de  hen. 
Slægterne  glemmes,  Gravene  dølge, 

dækkende  alt  hvad  vi  led. 


Livet  os  daarer,  intet  vi  sanse. 
Afgrunden  ænse  vi  ej. 

Timerne  ile,  aldrig  de  standse, 
kædende  Dage  og  Aar. 

Menneskeorme  krybe  i  Blinde, 
glemmende  Evigheds  Gud. 


Døden  vil  komme.  Høsten  er  inde, 
Aarene  mejer  os  ned. 

Minderne  vaagne.  Hjerterne  lide, 
gysende  stirre  vi  frem. 

Faderen  kalder,  ensomt  vi  glide, 
skælvende  ind  til  vor  Dom. 


J.  C.  Hauch. 
1911. 


MIN  UNGDOM. 


Ofte  mine  Tanker  gaa  tilbage, 
Danmark,  til  din  lave,  brede  Strand. 
Mens  vi  leve,  længselsfuldt  vi  vrage 
Fædrehjemmets  travle  Arbejdsdage,  — 
Lysten  bærer  os  til  fremmed  Land. 


Ingen  Sinde  jeg  formaar  at  glemme 
Danmarks  Kyster,  mine  Fædres  Bo. 
Bøgeskovens  Pust  jeg  kan  fornemme, 
lifligt  lyder  Nattergalens  Stemme, 
og  jeg  mindes  Sommernattens  Ro. 


Lave  er,  o  Danmark!  dine  Strande; 
fures  Marken  ej  af  Bjerg  og  Flod, 
fagrest  er  du  dog  blandt  Verdens  Lande 
Dine  Sønner  gik  med  oprejst  Pande, 
mangen  stolt  Bedrift  de  efterlod. 

Danmark,  herlig  er  din  dybblaa  Vove, 
selv  naar  Stormen  pisker  Bølgens  Top, 
ranke  dine  dybe,  dunkle  Skove, 
evig  der  de  unge  Troskab  love. 
Elskov  stiger  sødt  mod  Himlen  op. 


Ak,  jeg  mindes  Hjemmets  Blomsterhave 
ved  min  Faders  lille,  lave  Hus, 
mindes  sjunkne  Kors  og  brudte  Stave 
over  Kirkegaardens  faldne  Grave, 
mindes  Havets  højtidsfulde  Brus. 


Rosenklynger  sig  ad  Muren  ranker 
i  mit  skønne,  elskte  Barndomshjem; 
der  jeg  gik  engang  i  dybe  Tanker, 
Øjet  fulgte  Markens  grønne  Banker, 
Laagen  ud  til  Engen  stod  paa  Klem. 


Morgentaagens  Dug  paa  Straaet  bæved, 
Fuglens  Trille  gennem  Luften  skar, 
hvide  Skyer  over  Himlen  svæved. 
Solen  sig  fra  Horizonten  hæved, 
Vinden  Krydderduft  fra  Skoven  bar. 

Aldrig  denne  Dag  mig  gaar  af  Minde, 
Elskovs  rige  Løfter  maatte  dø. 
Ak,  jeg  tænkte  paa  en  elsket  Kvinde, 
hendes  hulde  Blik  jeg  ingen  Sinde 
fandt  hos  Sydens  spragletklædte  Mø. 


Falskhed  findes  der  i  alle  Lande, 

alle  Vegne  er  der  braadne  Kar: 

Danske  Mø'r,  med  gyldent  Haar  om  Pande, 

voksed'  op  ved  Øers  aabne  Strande, 

Troskabs  Pris  for  alle  Kvinder  bar. 


Nordisk  Mø  sig  aldrig  før  lod  købe, 
den,  hun  elsked,  gav  hun  glad  sin  Tro. 
Fattig  Mad  hun  fordum  vilde  søbe, 
fattigt  Barn  med  Lyst  hun  vilde  svøbe, 
gynge  det  paa  Armen  blidt  til  Ro. 


Falske  Kvinde,  du  mig  blodig  krænked, 
T^rød  mit  Hjertes  højtidsfulde  Fred. 
Elskovs  Glæde  du  til  Sorgen  lænked. 
Nattens  mørke  Elverspind  sig  sænked, 
søndret  blev  min  Ungdoms  Kærlighed. 

Aldrig  kan  jeg  glemme  denne  Sommer, 
aldrig  glemme  Løftet,  som   du  brød. 
Aldrig  Elskovs  Vaar  tilbage  kommer, 
tavs  jeg  stod  med  Hjertets  visne  Blommer, 
ingen  Klage  fra  min  Læbe  lød. 


Danmark,  dine  Døtre  maa  du  lære 
Nænsomhed  mod  deres  Bejler  øm; 
selv  om  Verdens  Rigdom,  Guld  og  Ære 
bydes  dem  for  Højhedsnavn  at  bære, 
lad  dem  aldrig  svigte  Elskovs  Drøm! 


Ofte  mine  Tanker  gaa  tilbage, 
Danmark,  til  din  lave,  brede  Strand; 
mindes  Ungdoms  lyse  Drømmedage, 
mindes  falske  Løfter,  Hjertets  Klage, 
mindes  dig,  mit  skønne  Fødeland! 


P.  Martin  Møller. 
1911. 

BALLADE. 


I   støvede  Arkiver, 
fra  gule  Pergamenter, 
paa  ormeædte  Hylder, 
de  gamle  Sagn  man  henter 


om  stolte  Adelsslægter, 
hvis  møre  Ben  og  Knokler 
smuldre  i  Gravkapeller 
paa  brudte  Murstenssokler. 


I  mugne  Riddersale 
ældgamle  Ahner  stirre 
fra  brede,  gyldne  Rammer 
med  Blik,  der  sært  forvirre. 

Fra  Slottenes  Ruiner 
man  hører  Suk  og  Klagen; 
der  færdes  blege  Skygger, 
vikled'  i  Jordelagen. 


Paa  en  af  Jyllands  Borge 
Toner  af  Fløjter  klinge, 
naar  endt  er  Dagens  Tummel 
og  Midnatsklokker  ringe. 


I  Havens  dunkle  Gange, 
i  Nattetimer  sene, 
der  ses  en  Ridderdame 
halvt  skjult  af  Træers  Grene. 


Og  snart  i  Slottets  Sale 
hun   staar   ved  Vindveskarmen, 
de  hvide,  slanke  Hænder 
hun  folder  tæt  ved  Barmen. 


Og  mangen  natlig  Vandrer 
kan  høre  Skrig  og  Sukke 
og  ser  i  Slotskanalen 
et  Lig  paa  Vandet  vugge. 

Der  fejres  Fest  paa  Borgen 
i  blomstersmykte  Sale, 
med  tonende   Fanfarer, 
højrøstet  Skæmt  og  Tale. 


I  mørke  Korridorer 
Vokskerter  rødlig  flimre, 
fra  Murens  Skydehuller 
Genskin  i  Natten  glimre. 


Slotsherrens  unge  Datter, 
gudindeskøn  og  yndig, 
ægter  en  værdig  Ridder, 
graahaaret,  puklet,  myndig. 


Af  adelsstolte  Frænder 
Kontrakten  underskreves, 
med  højfornemme  Lader 
Fremtidens  Aar  skal  leves. 


Men  hun,  den  unge  Frøken, 
i  vemodsblandet  Kvide, 
stirrer  bag  Laagets  Vipper 
paa  Rid'ren  ved  sin  Side. 

Sølvblanke  Taarer  perle 
i  Øjets  Blomsterbæger, 
imens  et  Elskovsminde 
det  unge  Hjerte  kvæger. 


En  gyldenstykkes  Hue, 
med  brede  Spænder  lukket, 
Ansigtsprofilen  hæver, 
græsk,  som  i  Marmor  hugget. 


Den  grønne  Slæbekjole 
det  ranke  Legem  dækker, 
og  Mundens  Amorbue 
Tanker  om  Elskov  vækker. 


Nu  staar  hun  paa  Altanen 
og  lytter  fremadbøjet; 
en  sagte  Fløjten  lyder  — 
henrykt  da  straaler  Øjet. 


I  Havens  dunkle  Gange 
hun  tyst  sin  Elsker  møder; 
han  hende  fast  omslynger, 
Læbe  mod  Læbe  gløder. 

I  Støvet  dybt  han  knæler 
i  bitre  Hjertekvaler.  — 
Til  Frankrig  hun  skal  følge!  — 
Han  trygler,  han  befaler. 


Hun  vakler,  og  hun  skælver, 
angstfuld  er  hendes  Nægten; 
Troskab  til  Døden  loved 
hun  nylig  hele  Slægten. 


Fra  hendes  blege  Læber 
endnu  et  Kys  han  tager. 
Sorgfuld  hun  staar  tilbage, 
fredløs  af  Sted  han  jager. 


Vildt  knuger  hun  mod  Barmen 
Hænderne,  hvide,  slanke; 
iler  mod  Slotskanalen,  — 
kun  Død  er  hendes  Tanke. 


Et  Øjeblik  hun  standser, 
hun  ser  mod  Himlens  Stjerne; 
langt  borte  Hovslag  lyde 
og  svinde  i  det  fjerne. 


Fra  Volden  ned  hun  springer 
i  Gravens  sorte  Vande; 
et  Skrig  —  og  mudret  Bølge 
kysser  den  blege  Pande. 


Til  Straf  hun  nu  maa  vandre 
i  Nattetimer  sene 
paa  Borgen  og  i   Haven, 
halvt  skjult  af  Træers  Grene, 


mens  Maanens  blege  Straaler 
dirre  paa  Vandets  Flade, 
og  Vindens  Stormakkorder 
rasle  i  Parkens  Blade. 


E.  Aarestrup. 
1911. 

AMOR. 

I   Ungdoms  Aar  Gud  Amors   Pil 
os  let  og  sikkert  rammer; 
ved  Pigers  Blik  og  Læbers  Smil 
vort  Hjerte  heftigt  flammer. 
Vi  Stakler,  ak  vi  har  det  haardt, 
naar  Amor  Sceptret  svinger, 
ad  lønlig  Vej  vi  lokkes  bort 
paa  Elskovs  falske  Vinger. 


Og  er  end  Manden  snildt  paa  Vagt 

sit  Hjerte  at  bevare, 

han  falder  dog  for  Kvindens  Magt 

i  Kærlighedens  Snare. 

Han  blusser,  naar  han  Pigen  ser, 

der  bryder  Hjertets  Panser; 

han  blegner,  naar  den  skønne  ler 

og  stolt  forbi  ham  danser. 

Han  sukker  dybt  sin  Længsel  ud 

i  søde  Elskovsdrømme, 

han  vugges  til  sin  elskte  Brud 

ad  Fantasiens  Strømme. 

Han  flyver  frem  med  fyrigt  Mod 

den  hulde  at  betvinge,  — 

og  synker  ned  for  hendes  Fod 

med  blodig,  anskudt  Vinge. 


Han  klatrer  til  Parnasset  op 

ad  Digtets  Himmelstige, 

og  skuer  der  fra  Bjergets  Top 

Arkadiens  gyldne  Rige. 

Snart  klimprer  han  paa  Harpens  Streng 

en  vild,  fortvivlet  Klage, 

snart  priser  han  den  grønne  Eng 

og  snart  de  svundne  Dage. 


Ja,  Amor  er  en  farlig  Gud, 
en  grum,  en  listig  Jæger. 
Vi  lystre  alle  blindt  hans  Bud 
og  tømme  Elskovs  Bæger. 
En  Sommeraftens  klare  Skin, 
en  Sø,  hvor  Taagen  svæver, 
en  Skov  med  kølig  Nattevind 
et  Net  om  Hjertet  væver. 


53 


Min  Ungdom  svandt  paa  samme  Vis 

i  Kærlighedens  Drømme, 

med  Sange  til  den  skønnes  Pris 

i  Klagetoner  ømme. 

Jeg  hende  ser  i  Ungdoms  Aar 

i  Skønheds  rige  Fylde. 

De  bløde  Lokkers  dunkle  Haar 

den  hvide  Hals  indhylle. 


Et  sjælfuldt  Øjes  ømme  Blik 

og  Solskinstanker  klare 

hun  alt  i  Vuggegave  fik 

af  Geniers  Alfeskare.  — 

Jeg  styrted  frem  med  dristig  II 

og  sværmeriske  Sange, 

jeg  blussede  ved  hendes  Smil 

forvirret,  sky  og  bange. 


Var  Dagen  hed  og  Aft'nen  sval, 

vi  drømte  sammen  stille 

og  lyttede  fra  Skovens  Sal 

til  Nattergalens  Trille.   — 

Hvor  hastig  gled  den  skønne  Tid, 

en  Dag  hun  var  forsvundet; 

og  Sorgens  Kval  og  Nætters  Strid 

jeg  bittert  havde  vundet. 

Beklemt  og  ene  stod  jeg  der 
blandt  Som'rens  visne  Blade; 
jeg  mindedes  vort  Møde  her 
en  Kvæld  ved  Søens  Flade.  — 
Men  Amor,  ak,  var  snart  paa  Spil 
igen  med  lønlig  Smiger, 
og  modstandsløs  jeg  lytted  til 
hans  Ord  om  andre  Piger. 

Han  peged  paa  en  Mø  saa  blid 

med  Øjne  nøddebrune, 

saa  jomfruren,  med  lystigt  Vid, 

et  rigt  og  herligt  Lune. 

Jeg  knælte  ned  for  hendes  Fod 

med  nye  Haab  og  Sukke, 

men  voved  ej  med  fyrigt  Mod 

den  skønne  Blomst  at  plukke. 

Ak  aldrig  helt  vi  blive  fri 
for  Amors  Elskovsflamme; 
er  Ungdomstiden  længst  forbi, 
hans  Pil  kan  end  os  ramme. 
Trods  Alderdommens  hvide  Haar 
kan  Hjertet  endnu  gløde; 
af  Kærlighedens  dybe  Saar 
vi  ofte  tavst  forbløde, 

Ludvig  Bødtcher. 
1911. 

KRISTEN  OG  LISE. 

Nær  Skovens  stille  Vej,  nær  et  faldefærdigt  Led, 
der  ligger  Godsets  Smedje,  og  unge  Kristen  Smed 
ved  Essens  røde  Lue,  ved   Hammer  og  Bolt 
nu  tænker  paa  de  Sorger,  ham  Lise  har  forvoldt. 


„Grevindens  Kammerpige  er  Lise,  min  Skat; 
men  ikke  jeg  begriber,  hvordan  hun  har  det  fat; 
da  jeg  om  Bryllup  talede,  saa  drillende  hun  lo: 
du  kan  vel  ej  forlange,  jeg  skal  i  Smedjen  bo! 


Nej,  Kristen,  du  skal  bygge  mig  saa  kønt  et  lille  Hus; 
ret  her  saa  skal  det  ligge  under  Træers  stærke  Sus, 
hvor  Skovstien  snor  sig  mellem  Bøgeløv  og  Krat, 
hvor  Bækkens  Bølger  danse  en  munter  Tagfat, 


En   Have  maa  der  være  med  Blomster  i  Bed, 
derude  vil  jeg  sidde  i  de  lyse  Aftners  Fred, 
der  vil  jeg  se  paa  Havet,  naar  Solens  sidste   Glød 
bag  Bakkekammen  svinder  og  farver  Himlen  rød. 


Og  i  den  varme  Stue  ved  min  Rok  jeg  sidde  vil, 
naar  Vinteren  er  barsk  og  Stormen  er  paa  Spil. 
Et  Køkken  maa  jeg  have,  to  Stuer,  lyse,  smaa; 
paa  Loftet  Gæstekamret  du  ikke  glemme  maa!  — 


Saa  bøjed   hun    med  Ynde  sin  Hals  saa  hvid  og  slank: 
Paa  Kistebunden  har  du  jo  mangen  Daler  blank! 
de  mørke  klare  Øjne  saa  listelig  slog  Smut.  —  — 
Ja,  saadan  er  min  Lise,  den  søde  lille  Glut! 


Nu  har'  jeg  hastig  muret  og  tømret  mig  et  Bo, 
og  mente,  jeg  skulde  i  Sjælen  faa  Ro. 
Grevinden  har  mig  lovet,  at  Lise  min  Brud 
skal  vorde,  før  Som'ren  er  rundet  ganske  ud. 


Dog  naar  jeg  Lise  beder  bestemme  en  Dag, 
hun  svarer  kuns  hastelig:  det  har  jo  intet  Jag! 
Hans  Naades  jydske  Tjener,  Anders  Jensen,  det  Skarn, 
jeg  tror  forvist  har  fanget  min  Lise  i  sit  Garn. 

Men  næste  Gang  hun  kommer  til  Smedjen  igen, 
jeg  ganske  sikkert  spørger:  naa,  hvem  er  din  Ven?  — 
Og  er  det  Anders  Jensen,  den  lumske  Krabat, 
da  fluks  skal  jeg  tage  med  ham  en  Dravat".   — 


Han  hamrer  og  han  banker  paa  den  glødede  Tang, 
alt  medens  han  fløjter  en  Vise  saa  lang. 
I  Aftenens  Stilhed  de  stærke  Slag  genlød, 
fra  Essen  Luen  flammed  i  den  rødeste  Glød. 


Men  se!  der  er  jo  Lise  i  sin  lyse  Sirtses  Dragt; 
den  mørkebrune  Fletning  som  en  Krone  er  lagt 
omkring  den  høje  Pande  og  Kindens  bløde  Rund, 
de  dybe  Smilehuller  le  omkap  med  hendes  Mund. 


Hun  løber  og  hun  danser  ad  Markens  smalle  Sti. 
„Hun  har  vel  ej  i  Sinde  at  gaa  min  Dør  forbi!"  — 
Saa  Kristen  han  tænker,  da  Lise  han  bli'r  var. 
Han  kigger  og  han  spejder  ad  Vindvets  matte  Glar. 


Nu  staar  hun  alt  ved  Døren  og  lytter  derind. 
Han  hamrer  og  han  fløjter  ved  Luens  klare  Skin; 
med  Haanden  han  stryger  sit  store,  blonde  Skæg 
og  stirrer  til  Siden  paa  den  sodede  Væg. 

„Hør  Kristen,  her  jeg  bringer  hendes  Naades  Smykkeskrin, 
hun  Nøglen  ej  kan  finde  —  den  lille  er  og  fin; 
hun  lader  dig  sige,  du  Laasen  aabne  skal, 
hun  Smykkerne  skal  bruge  ved  de  unges  Sommerbal!" 


Saa  rakte  Lise  Skrinet  ham  med  rødmende  Kind, 
og  kærligt  hun  saa  ham  i  det  klare  Øje  ind. 
Men  Kristen  han  lirked  i  Laasen  med  List, 
imedens  han  skottede  til  hendes  høje  Vrist. 


Hans  Blikke  Lise  fulgte,  og  muntert  hun  lo 
„Ja  er  de  ikke  kønne,  mine  sorte,  blanke  Sko? 
Af  Anders  Jensen  fik  jeg  dem  ved  sidste  Julefest; 
det  er  de  Sko,  det  siger  han,  der  klæ'r  mig  allerbedst.' 


„Ja  vist,  min  kære  Pige,  er  det  nysselige  Sko; 
men  Spændet,  lille  Lise,  det  er  ej  blankt  mintro. 
Kom,  sæt  du  her  paa  Stolen  den  lille  Fod  saa  net, 
at  ret  vi  kan  betragte  den  stygge,  mørke  Plet." 


Saa  smisked  Kristen  listig  og  saa  paa  sodet  Væg, 
med  Haanden  han  trak  i  det  store,  blonde  Skæg. 
Fluks  Lise  satte  Foden  mod  Træstolens  Kant, 
og  Kristen  sig  bøjede,  polisk  og  galant. 

Men  pludselig  i  Latter  saa  hjertelig  han  brast, 
han  havde  draget  Skoen  af  hendes  Fod  i   Hast. 
„Hvad  er  det  dog  jeg  ser  —  nej  nu  har  jeg  nok, 
din  Taa,  lille  Lise,  et  Hul  paa  din  Sok!" 


Da  satte  Lise  Foden  mod  Gulvet  i  Harm, 
vredt  pressed  hun  Haanden  mod  den  svulmende  Barm. 
„Jeg  hjulpet  har  Grevinden  og  syet  den  hele  Dag, 
slet  ikke  har  jeg  siddet  for  mig  selv  i  Ro  og  Mag!" 


Men  Kristen  slængte  Skoen  paa  Dørbrættet  op, 
saa  sprang  han  hen  til  Essen  i  et  eneste  Hop; 
han  trak  i  Blæsebælgen  og  pusted  Luen  klar, 
den  skinned  og  straaled  gennem  Rudens  maatte  Glar. 


I  Lises  mørke  Øje  stod  en  Taare  saa  blank, 
hendes  Hjerte  stod  stille,  og  Modet  det  sank. 
„Giv  fluks  mig  nu  Skoen!"  —  i   Armen  hun  drog, 
hun  trak  i  Skødeskindet,  ham  over  Nakken  slog. 


Men  Kristen  han  hamred,  det  buldred  og  det  klang, 
han  fløjtede  en  lystig,  en  jublende  Sang.   — 
„Gaa  du  til  Anders  Jensen,  han  er  en  Herre  fin; 
hos  ham  du  ej  behøver  at  stoppe  Uld  og  Lin! 

En  Smedekone,  Lise,  det  ved  du  vel  nok, 
maa  altid  kunne  bøde  et  Hul  paa  sin  Sok. 
Nej,  ikke  faar  du  Skoen,  før  du  nævner  den  Dag, 
da  ud  du  vil  danses  af  Pigernes  Lag!" 


Saa  lagde  han  Armen  om  hendes  slanke  Liv. 
„Naar,  Lise,  vil  du  blive  min  egen  søde  Viv?" 
I  Haanden  hun  gemte  sit  Ansigt,  bly  og  bleg, 
imedens  hede  Taarer  ad  Kinden  sig  sneg. 


„Ja,  Kristen,  lad  os  sætte  den  Dag  til  Sankte  Hans, 
naar  Egnens  Piger  binde  af  Blomster  Somrens  Krans; 
naar  Baalene  de  blusse  i  Nattens  Mørke  ud, 
da,  Kristen,  vil  jeg  blive  din  egen,  din  Brud". 


„Ret  saa,  lille  Lise,  nu  stoler  jeg  derpaa". 
Han  kyssed  hendes  Mund  og  i  Øjet  hende  saa. 
„Nu  smisker  du  ej  mere  med  Anders,  den  Nar, 
jeg  troede,  at  hans  Billed  i  Hjertet  du  bar!" 


Ja  saa  fik  Lise  Skrinet  og  paa  Foden  sin  Sko; 
de  morede  sig  kostelig,  og  begge  to  de  lo. 
Hun  nikkede  og  vinkede,  han  smiled  og  sang; 
saa  løb  hun  over  Stien,  hun  dansede  og  sprang. 

Nu  Kristen  staar  ene  i  Smedjens  lave  Dør, 
„Gid  Lise  dog  vil  holde  sit  Løfte  som   hun  bør!" 
Mildt  Aftenklokken  ringer  sin  Fred  over  By, 
og  Solens  sidste  Straaler  rødner  den  hvide  Sky. 


Vinden  sagte  vifter  om  hans  blussende  Kind, 
han  stirrer  i  Skovens  det  dybe  Mørke  ind. 
Han  lukker  Smedjens  Dør  med  Krog  og  med  Laas, 
og  styrer  imod  Byen  sin  sindige  Kaas. 


Med  Fest  deres  Bryllup  skal  fejres  til  Sankt  Hans, 
naar  Egnens  Piger  binde  af  Blomster  Somrens  Krans. 
Ja,  lad  os  alle  haabe,  til  Midsommerdag 
at  lille  Lise  danses  af  Pigernes  Lag! 


Chr.  Winther. 
1911. 

ANDEGAARDEN. 


IAndegaarden  er  Kamp  og  Strid, 
Ænderne  vrikker  og  snadrer; 
hvad  er  i  Vejen,  hvem  sætter  Splid? 
Gæssene  spørger  og  pjadrer. 
Røde  i  Kammen  Hanerne  staar, 
basker  med  Vingen  og  galer. 
I   Aaleskindet  Dyrene  flaar, 
de  slider,  hiver  og  haler. 


Katten  miauer  et  ynkeligt  Raab, 
mens  Hunden  hyler  og  halser; 
hos  alle  lurer  det  samme  Haab, 
om  Skindet  de  trippende  valser. 
Gasen  tager  et  ordentligt  Nap,    — 
den  fanges  af  Hanens  Sporer; 
Hunden  vil  frem  med  et  vældigt  Snap 
Katten  ham  river  og  klorer. 

I  Miles  Afstand  høres  den  Kamp, 

thi  ingen  vil  efter  give; 

Fjerene  ryger  af  Blod  og  Damp, 

paa  Valen  mange  maa  blive.  — 

Klimp,  klamp  —  der  lyder  en  Træskohæl, 

Dyrene  fly'r  fra  hinanden  —  — 

der  kommer  Manden,  der  er  „han  sæl"; 

paa  Armen  bærer  han  Spanden! 


Manden  standser  —  forfærdet  han  ser 

paa  Striden  og  hele  Halløjet ; 

han  løfter  Spanden,  saa  lunt  han  ler: 

„I  alt  for  længe  har  støjet, 

men  Vandet,  Børnlil,  se  her,  pladask  — 

flyt  jer,  for  ellers  der  vanker!" 

Det  ramte  saa  fælt,  det  vaade  Sjask, 

straks  kom  de  paa  andre  Tanker.  — 


I  Andegaarden  endte  den  Strid, 

Vreden  blev  dæmpet  af  Badet; 

slet  ingen  fik  den  fede  Bid, 

den  glemtes  i  Kampen  og  Hadet. 

Se  saadan  det  just  i  Verden  gaar, 

endog  blandt  finere  Racer, 

man  blindt  til  højre  og  venstre  slaar 

i  Livets  mangfoldige  Facer. 


Mit  Land,  du  ligner  en  Andegaard  — 
hej,  lystig  Raabene  gjalder!  — 
alting  saa  skønt  paa  Hovedet  staar, 
det  gode  vakler  og  falder. 
O,  Danmark,  grib  i  din  egen  Barm, 
jeg  haaber,  du  heraf  skønner, 
hvor  styg  den  er,  den  megen  Alarm, 
der  hersker  blandt  dine  Sønner!  — 


Saa  tidt  jeg  kaldte  jer  frem  til   Daad, 
jeg  havde  med  jer  min  Hyre; 
forkaste  man  kan  et  velment  Raad, 
har  man  Forstand  paa  at  styre! 
I  Danmark  er  det  blevet  en  Lyst, 
om  alt  at  strides  og  kævles, 
og  den,  der  slaar,  faar  rigest  Høst, 
mens  frem  og  tilbage  der  ævles. 


Ak  Brødre,  findes  der  ikke  en  Mand, 
der  kan  til  Orden  jer  kalde? 
Her  trænges  til  en  mægtig  Pøs  Vand 
til  en,  der  la'r  Pisken  knalde! 
Dog,  Manden  findes  for  Tiden  ej, 
hvad  nytter  det,  at  jeg  raaber  — 
saa  trask  da  af  Sted  jer  egen  Vej, 
I  dumme,  forblindede  Taaber!  — 


H.   V.  Kaalund. 
1911. 

TIL  DANMARKS  KVINDER. 


Fra  Arilds  Tid  hver  Kvinde  god 
gik  glad  ved  Mandens  Side. 
I  Hjemmets  Fred  i   „med  og  mod" 
hun  sysled  om  paa  lette  Fod; 
hun  gav  ham  kækt  sit  unge  Mod, 
hun  lærte  ham  at  stride.  — 
Nu  Kvinden  gaar  sin  egen  Vej, 
sit  Hus  og  Barn  hun  vogter  ej, 
vil  bort  fra  Hjemmet  glide. 


I  Danmarks  Datter  Ønsker  bor 
lig  Manden  frem  at  stige; 
til  dig  jeg  taler  Alvorsord: 
du  Kvinde  sattes  her  paa  Jord 
at  virke  i  en  Gerning  stor, 
men  ej  som  Mandens  Lige. 
Du  Barnet  tage  skal  i  Favn, 
du  smykkes  skal  med  Modernavn 
i  Hjemmets  stille  Rige. 


66 


Jeg  ved,  du  føder  helst  en  Søn, 
det  er  din  første  Tanke, 
derom  du  be'r  til  Gud  en   Bøn; 
mens  Barnet  stolt  du  bær  i  Løn, 
du  drømmer  om  en  Fremtid  skøn: 
din  Søn  skal  Laurbær  sanke 
ved  Studier  og  Granskerflid,  — 
men  helst  ved  Lærdom  uden  Slid 
og  uden  Maal  og  Skranke. 

Ak  ve,  du  fik  en  Datterlil 

til  Trods  for  dine  Bønner. 

Saa  lunefuldt  er  Skæbnens  Spil; 

hvad  frem  for  alt  vor  Hu  staar  til, 

den  aldrig  ret  os  give  vil, 

den  ej  vor  Tanke  lønner; 

det  tyktes  dig  langt  større  Fryd 

at  give  Hjemmet  skønnest  Pryd, 

at  føde  Danmark  Sønner. 

Snart  farver  Glæden  dog  din  Kind, 
og  Haanden  Vuggen  gynger. 
Mens  Barnet  slumrer  stille  ind, 
din  Tanke  væver  nye  Spind, 
og  Haabet  bruser  i  dit  Sind; 
og  Moderstolthed  synger 
om   Pigens  Liv  i  Glans  og  Pragt, 
om  Dans  paa  Eng  og  Skønhedsmagt, 
om  Guld  i  store  Dynger! 

o,  Moder,  hør  i  denne  Sag, 
hvad  bedst  dig  her  vil  baade: 
Du  bør  ej  drømme  bort  din  Dag, 
ej  være  Taabe,  blind  og  svag, 
ej  tro,  du  løse  kan  i  Mag 
en  Fremtids  dunkle  Gaade. 
Nej,  send  en  Bøn  til  Livets  Gud, 
der  reder  alle  Skæbner  ud, 
og  støt  dig  til  Hans  Naade. 

Du,  Kvinde,  blev  af  Herren  sat 

at  vogte  Barnets  Veje. 

Du  lære  skal  din  kære  Skat, 

at  Livet  ej  er  let  og  glat, 

at  skelne  Dagen  klart  fra  Nat, 

og  aldrig  dumt  at  neje 

for  Verdens  Glimmer,  Tant  og  Fjas, 

for  Gods  og  Smykker,  Fjer  og  Stads 

og  for  de  onde  Veje. 

Lad  Barnet  gaa  i  Ledebaand, 

ej  famle  om  i  Blinde. 

Du  danne  skal  dets  unge  Aand; 

med  kærligt  Ord  og  nænsom  Haand 

du  bøje  skal  den  unge  Vaand 

og  fostre  frem  en  „Kvinde". 

Lær  hende  blive  Hjemmets  Sol 

og  ikke  fra  Katedrets  Stol 

sit  Lys  at  lade  skinne! 

Du  danske  Kvinde  skal  staa  Vagt 

i  Hjemmets  Kongerige; 

hersk  der  med  mild  og  stille  Magt, 

pynt  aldrig  dig  med  Narredragt, 

men  giv  paa  alting  kærlig  Agt, 

da  Mørkets  Skygger  vige. 

Ja,  har  du  opfyldt  Herrens  Bud, 

da  kan  du  trygt  i  Renheds  Skrud 

opad  mod  Himlen  stige! 


Chr.  Richardt. 
1911. 


AARETS  TIDER. 


En  straalende  Sol  fra  Himmelens  Blaa 
nu  kalder  til  Live  de  knoppede  Blade 
og  klæder  med  Grønsvær  Markerne  graa. 
Hist  kruser  Vinden  Skovsøens  Flade 
og  hvisler  i  Breddens  fjorgamle  Siv. 
Paa  Engen  staar  færdig  Blomsternes  Skare 
og  følger  med  Undren  det  spirende  Liv, 
mens  Spurvene  tage  sig  ængstlig  i  Vare 
for  Stærenes  Hug  og  kradsende  Klo. 
Hvert  Aar  maa  de  værne  den  dunede  Rede, 
de  bygged  i  Kassens  skærmende  Bo; 
til  sidst  dog  Fjenderne  slaa  sig  til   Ro 

og  glemme  den  rasende  Vrede! 

Nu  synger  Fuglen  fra  Træets  Gren 
og  lokker  for  sin  kvidrende  Mage; 
undselig  hun  hopper  fra  Sten  til  Sten, 
vist  ikke  hun  hører  hans  trillende  Klage. 
Paa  Skovsletten  hviler  det  nyfødte  Lam; 
mens  Hinden  det  slikker,  urolig  hun  snøfter 
og  lytter  til   Rævenes  støjende  Glam, 
der  klinger  saa  hult  fra  Bakker  og  Kløfter. 
Ved  Fuldmaaneskær  bag  den  hængende  Pil, 
der  klart  sin  Stamme  i  Skovsøen  spejler, 
de  elskende  søge  et  drømmende  Hvil, 
og  Pigen  lover  med  salige  Smil 

at  følge  den  trofaste  Bejler. 


Saa  drager  Sommeren  ind  over  Land 
med  skinnende  Sol  over  støvfyldte  Veje. 
Nu  blaaner  Havet,  der  skyller  mod  Strand, 
mens  Dønninger  rulle,  og  Sejlerne  neje 
for  Sommerens  muntre,  legende  Blæst. 
Med  hungrige  Maager  og  Terner  i  Følge 
hist  Dampskibet  sejler  fjernt  imod  Vest 
i  duvende  Fart  over  skumhvide  Bølge. 
Men  Fiskeren  ror  med  sindige  Tag 
sin  Kvase  ind,  hvor  Stenmolen  strækker 
en  skærmende  Arm   mod   Vandenes  Slag; 
han  støder  mod  Broen  med  skurende  Brag, 

mens  Drengen  ham  Tovet  rækker. 

Snart  alting  blomstrer  i  Skov  og  Hegn, 
og  Duften  spredes  i  bølgende  Strømme 
ved  Aften  hen  over  den  disede  Egn 
og  vækker  i  Sindet  de  skønneste  Drømme, 
der  fylde  vort  Hjerte  og  rødme  vor  Kind.  — 
Nu  modnes  Kornets  guldgule  Rader; 
kan  Bonden  dog  blot  faa  Sæden  kørt  ind, 
før  Regnskyllet  kommer  og  Afgrøden  skader! 
For  Leerne  segner  det  korntunge  Væld; 
flinkt  Karlene  meje,  mens  Pigerne  binde 
og  sætte  i  Traver  fra  Morgen  til  Kvæld; 
men  Kusken  han  slaar  for  Hestene  Smæld, 

mens  langsomt  mod  Hjemmet  de  vinde. 


Ved  Aften  mødes  bag  Ladens  Mur 
de  unge  fra  Landsbyens  Huse  og  Gaarde. 
I  smilende  Øjne  staar  Skælmen  paa  Lur, 
mens  Karlen  lokker  for  Pigen  at  daare. 
Ak,  stol  dog  aldrig  paa  fagre  Ord, 
der  hviskes  i  Øret  ved  Midsommertide; 
i  Ordene  ofte  en  Falskhed  bor, 
der  bringer  Hjertet  den  tungeste  Kvide.  — 
Har  Natten  sænket  sin  stille  Ro 
med  Søvn  til  alle  i  Gaarde  og  Hytter, 
fra  Engen  høres  en  Hvisken  af  to, 
der  sværge  hinanden  en  evig  Tro, 

mens  Kvæget  undrende  lytter. 


Saa  drage  de  lyse  Nætter  bort 
og  glide  stille  mod  nordlige  Egne, 
for  Tusmørkets  Skygger  de  komme  til  kort, 
det  straalende  Skær  maa  slukkes  og  blegne.  — 
Tilfreds  for  i  Aar  med  den  herlige  Høst 
nu  Bonden  har  sanket  Kornet  i  Lade; 
og  Fuglene  pudse  det  fjedrede  Bryst, 
de  hoppe  saa  travlt  bag  Kviste  og  Blade. 
Parat  til  Rejsen  med  prøvende  Kast 
de  vugge  sig  frem   paa  udspilte  Vinge; 
ved  Kæret  de  holde  den  sidste  Rast, 
saa  lette  de  alle  i  susende  Hast, 

af  Sted  mod  Syden  de  svinge. 


Da  falder  stille  det  brune  Løv, 
det  drysser  tæt  over  Stier  og  Veje, 
og  Regnen  ælter  det  graalige  Støv, 
mens  Stormene  hen  over  Markerne  feje. 
Ved  Vangeledet  en  Pige  staar, 
hun  følger  tungsindigt  den  dampende  Taage, 
der  bølgende  let  over  Engene  gaar. 
Fra  Stranden  hun  hører  den  skrigende  Maage, 
den  varsler  saa  stygt  om  kommende  Vejr. 
Hun  bøjer  sit  Hoved,  og  sagte  hun  græder; 
mens  Regnen  pisker  mod  Blade  og  Træ'r, 
hun  sukker  og  tænker  paa  Sorgen,  hun  bær' 

i  Mindet  om  Sommerens  Glæder. 

Der  runger  Brøl   fra  den  nære  Skov, 
to  Hjorte  i  Brunst  om  Hinderne  stride, 
de  stange  og  hugge  med  Takker  og  Klov, 
de  slaas,  til  den  ene  i  Græsset  maa  bide; 
men  Sejerherren  i  springende  Hop 
de  opskræmte  Hinder  hidsende  følger 
fra  Dalens  Sænkning  til  Bakkernes  Top 
i  Krattet  ind,  til  Mørket  ham  dølger.  — 
Nu  blæser  Vinden  med  stormende  Klang, 
de  sidste  Blade  fra   Grenene  falde 
og  spredes  i  Flugt  over  Marker  og  Vang. 
De  svindende  Dage  i  vemodig  Sang 

forgæves  paa  Sommeren  kalde. 


Snart  hvirvler  Sneens  de  hvide  Fnug 
i  legende  Dans  over  Øer  og  Lande; 
Naturen  drager  et  klagende  Suk, 
mens  Snesløret  skjuler  dens  furede  Pande. 
I  Vinterens  mørke,  frostkolde  Stund 
mod  lysere  Dage  og  Tider  vi  længes; 
vi  mindes  tungsindigt  den  grønne  Lund, 
mens  Dagskæret  svinder  og  Vinteren  strenges.  — 
Dog  herlig  er  Sneens  florlette  Spind 
af  klare  Krystaller  lig  ædle  Stene, 
der  funkle  i  Solens  straalende  Skin, 
og  glitre  med  Glans  i  den  isnende  Vind, 

der  gynger  Træernes  Grene. 


74 


Til  dig,  mit  herlige,  elskede  Land 
en  Hilsen  jeg  sender  med  venlige  Tanker; 
jeg  mindes  endnu  din  blaanende  Strand, 
de  duftende  Skove  og  grønklædte  Banker. 
Jeg  mindes  Vaarens  jublende  Lyst 
og  Havets  rullende,  skumhvide  Bølge; 
jeg  ser  i  Tanken  din  skovkranste  Kyst, 
de  skrigende  Maager  med  Terner  i  Følge, 
der  flakkede  over  det  glitrende  Sund; 
jeg  mindes  din  Sol,  din  blomstrende  Have 
og  Sommerens  friske,  herlige  Stund. 
Jeg  mindes  de  dødes  fredfyldte  Lund 

med  tavse,  snedækte  Grave. 

Henrik  Hertz. 

1911. 

FADER  VOR. 


Fader  vor  i  Himlens  høje  Sale, 
send  din  Fred  og  Ro  til  alle  ned! 
lær  os  lytte  til  Naturens  Tale, 
thi  den  viser  os  din  Kærlighed! 
Lær  os  alle  trygt  til  dig  at  bede: 
giv  os  Livet  i  vor  Frelsers  Navn! 
Fader  vor,  du  vil  os  alle  lede, 
til  vi  samles  i  din  aabne  Favn. 


Lad  din  Engel  vandre  ved  vor  Side, 
naar  vi  glide  paa  den  trange  Sti! 
Lad  os  alle  sikkert  faa  at  vide, 
at  ej  alt  med  Livet  er  forbi ! 
Fader  vor,  du  kender  vore  Veje; 
naar  vi  saares  af  den  skarpe  Tjørn, 
send  din  Naade  til  vort  Sygeleje, 
vaag  du  trofast  over  dine  Børn! 

Fader  vor,  vi  alle  til  dig  længes, 

kald  i  vore  Sjæle  Troen  frem! 

lad  ej  koldt  og  dødt  vort  Hjerte  stænges 

ud  fra  Evighedens  lyse  Hjem! 

Lad  de  Ord,  vi  i  vor  Barndom  lærte, 

af  en  elsket  Moder,  om  din  Søn, 

lyse  for  os  som  en  Haabets  Kerte, 

naar  vi  sukke  frem  vor  stille  Bøn! 


Fader  vor,  naar  Dødens  Klokker  ringe, 
kalde  os  fra  Livet  her  paa  Jord, 
lad  vor  Sjæl  mod  Himlen  højt  sig  svinge 
did,  hvor  Evighedens  Lykke  bor! 
Frels  os,  naar  de  vilde  Storme  bruse, 
og  vi  angre,  hvad  vi  her  forbrød! 
lad  os  høre  Englens  Vinger  suse, 
naar  vi  mødes  af  den  stærke  Død! 

H.  C.  Andersen. 
1911. 

EPILOG. 


Lurens  Toner  gjalde 
^  over  Hav  og  Land, 
gyldne  Tiders  Skjalde 
gæste  Danmarks  Strand. 


Sjælens  fagre  Drømme 
flyve  fra  vort  Hjem, 
Himmeldybets  Strømme 
bære  Tanken  frem. 


Svundne  Dages  Minde 
kalder  os  til  Jord, 
brudte  Baand  vi  binde, 
bryde  Tvedragts  Ord. 

Soles  slukte  Luer 
sank  bag  Tidens  Hav, 
døde  Mænd  du  skuer 
rejse  sig  af  Grav. 


Aanders  stolte  Skarer 
fylked'  for  dig  staa, 
fjernt  fra  Mørkets  Farer 
skal  vi  Maalet  naa. 


Gennem  Nattens  Taage 
flammer  vidt  vor  Bavn, 
Danmarks  Sønner  vaage, 
hviske  Danmarks  Navn! 


C.  P.  Ploug. 
1913. 

